ดาวโจนส์ปิดบวก/ทองร่วง/น้ำมันลงเล็กน้อย
หุ้นดาวโจนส์ปิดบวก 37.9 จุด ด้านราคาน้ำมันลดลง 18 เซนต์ ขณะที่ทองคำร่วง 23.60 ดอลลาร์ จากข่าวคืบหน้าวัคซีนโควิดกระตุ้นแรงขาย
28 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 29,910.37 จุด เพิ่มขึ้น 37.9 จุด หรือ +0.13%, ดัชนี เอสแอนด์พี 500 ปิดที่ 3,638.35 จุด เพิ่มขึ้น 8.7 จุด หรือ +0.24% และดัชนี แนสแดค ปิดที่ 12,205.85 จุด เพิ่มขึ้น 111.44 จุด หรือ +0.92%
ดัชนีดาวโจนส์ตลาดหุ้นนิวยอร์กปิดบวกเล็กน้อยเมื่อวันที่ 27 พ.ย. ได้แรงหนุนจากการปรับตัวขึ้นของหุ้นกลุ่มเทคโนโลยีและกลุ่มค้าปลีก เนื่องจากผู้บริโภคสหรัฐเริ่มทำการช้อปปิ้งออนไลน์ในช่วงเริ่มต้นเทศกาลวันหยุดปลายปี และ จากข่าวความคืบหน้าในการพัฒนาวัคซีนต้านโรคโควิด-19
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมกราคม ลดลง 18 เซนต์ ปิดที่ 45.53 ดอลลาร์ ด้านเบรนต์ทะเลเหนือลอนดอน งวดส่งมอบเดือนมกราคม เพิ่มขึ้น 5 เซนต์ ปิดที่ 48.30 ดอลลาร์ต่อบาร์เรล
ราคาทองคำตลาดโคเม็กซ์งวดส่งมอบเดือนธันวาคม ลดลง 23.60 ดอลลาร์ ปิดที่ 1,781.90 ดอลลาร์ต่อออนซ์ จากข่าวความคืบหน้าในการพัฒนาวัคซีนต้านโรคโควิด-19 กระตุ้นให้นักลงทุนขายสัญญาทองคำซึ่งเป็นสินทรัพย์ปลอดภัยออกมาเพื่อไปลงทุนในสินทรัพย์เสี่ยงที่ให้ผลตอบแทนสูงกว่า